Pta-bejaarde sterf ná aanval in huis | Maroela Media
Frik Botha (82). Foto: Via Facebook
Die Garsfontein-polisie in die ooste van Pretoria ondersoek 'n saak van moord nadat Frik Botha (82) Saterdag in sy huis oorval en beroof is.
Kapt. Anton Breedt, woordvoerder van die polisie, het Maandag aan Maroela Media bevestig die aanval het omstreeks 11:00 by die slagoffer se huis plaasgevind.
"Dit is nie dadelik bekend hoeveel verdagtes by die voorval betrokke was en wat presies gesteel is nie, aangesien die oorledene ten tyde van die voorval alleen in die huis was," het Breedt gesê.
Botha kon nadat sy aanvallers gevlug het daarin slaag om deur 'n vriend hulp te ontbied.
"Paramedici het alles in hul vermoë gedoen om sy lewe te red, maar hy is by sy aankoms by 'n plaaslike hospitaal dood verklaar. Hy het verskeie wonde aan sy kop en oor sy liggaam gehad."
Botha is vermoedelik met 'n ysterpyp aangerand.
Weane Bodenstein, Botha se kleindogter, het in 'n hartroerende plasing die nuus oor haar oupa se moord op Facebook gedeel in 'n poging om bewusmaking te skep.
"Vandag tik ek 'n persoonlike boodskap. Ek is nie 'n mens wat te veel van my persoonlike lewe op sosiale media plaas nie, maar vandag wil ek 'n boodskap daar buite kry, al verander dit net een mens se lewe," lui die inskrywing.
"Dié naweek het ons my oupa op 'n onmenslike manier gegroet. Ons as familie kan nie sê ons oupa van 82 is oorlede nie, maar moet eerder die walglike woorde gebruik dat hy vermoor is. Hy het nie aan natuurlike oorsake gesterf nie, maar is gruwelik vermoor in sy eie huis. Nie op 'n plaas of klein dorpie nie maar in Garsfontein, in die middel van Pretoria."
Sy skryf 'n mens hoor van al die "verskriklike moorde" maar hul familie sou hul nooit kon dink dat dit met haar oupa kon gebeur nie.
"Hoe slaap jy in die aande met die dokter se woorde 'die persoon wou nie seermaak nie maar doodmaak' in jou kop? Daardie psigopaat het 'n man, pa, oupa en oupagrootjie se lyn getrek in dié leeftyd. Wie gee hom die reg?"
Sy verduidelik haar oupa was baie swak en sou toelaat dat die verdagte of verdagtes "die hele huis wegdra" sonder om hom teë te sit.
"Hoekom hom so martel en vermink dat hy moes doodgaan? Ek wil vir elkeen wat die boodskap lees sê, dit kan enige oomblik met enigiemand gebeur. Niemand verdien dit om so dood te gaan nie. Moet nie gemaklik word nie. 'n Mens is nie eers veilig in jou eie huis nie.
"Koester elke oomblik met jou geliefdes. Dis seker 'n cliché om te sê die lewe is kort. Ek was nog altyd bewus van wat om my aangaan maar vandag besef ek die ware betekenis van daardie woorde. Wat ek nie sou gee om my oupa nog een keer te sien en te gesels nie. Wat enigiemand van ons hele familie en vriende sou gee om hom nog net een keer te sien. 82 is 'n goeie ouderdom om te gaan, met 'n volle, gelukkige lewe wat hy gelei het, maar op dié manier… dit is bitter, bitter hard om te dink my oupa moes op hierdie manier gaan.
"My boodskap is dus: wees wakker en verantwoordelik en maak tyd vir jou geliefdes, spyt kom altyd te laat en die seer is net soveel meer. Rus in vrede my liewe oupa. Ons sal oupa nooit vergeet nie en net die beste van oupa onthou."
Bodenstein het die Garsfontein-polisie bedank vir hul vinnige optrede.
So word die huidige benaadeelde minderhede vermoor deur die huidige bevoordeelde meerderheid en vir die wereld word vertel ons is n gelukkige demokraties verkose land sonder probleme en dat Australia arrogant is om te se die minderhede word geteiken en vermoor.
Die RSA se strafregstelsel is hopeloos. In die land wat verkondig ons is demokraties word onskuldiges se lewens geneem en dan kry die moordenaars 'n lewe met voordele in die tronk waarvoor belastingbetalers betaal. Moordenaars verdien geen menseregte nie.
Ek is hartseer en kwaad. Baie sterkte aan die familie. Julle is in ons gebede
Kom mense ons moet nou druk onderhandel vir selfbeskikking, ons mag nie n land deel waar moordenaars van bejaardes rugsteun van politieke leiers kry nie, ons sal BAIE beter op ons eie af wees.
My innige simpatie vir die hele familie. Weane dankie vur die oragtige boodskap. My skoonma was ook n paar jaar gelede helder oor dag deur inbreukers dood gekiet.